આ સંજોગોમાં કોંગ્રેસનું ભવિષ્ય શું ? કોંગ્રેસ પાસે એક વિકલ્પ છે, જે તે ઝડપથી સ્વીકારી શકે તેમ છે. તે સ્વીકારે કે તેની રાજકીય અસર અને આધાર ઘટ્યો છે અને તે બિનકોંગ્રેસ, બિનભાજપ મોરચાને ટેકો આપવો. પણ આ ય લાગે એટલું સરળ નથી. હમણાં તેલંગાણાના મુખ્યમંત્રી અને તેલંગાણા રાષ્ટ્ર સમિતિના નેતા કે. ચંદ્રશેખર રાવે ફેડરલ ફ્રંટ માટે પ્રસ્તાવ રજૂ કર્યો. પશ્ચિમ બંગાળના મુખ્યમંત્રી મમતા બેનર્જી સાથે સંવાદ સાધ્યો. એ જાણીતી વાત છે કે ચંદ્રશેખરનો ઝુકાવ હંમેશા કોંગ્રેસ કરતાં ભાજપ-તરફી વધુ રહ્યો છે. લોકસભામાં મહત્વના મુદ્દે તેમનો પક્ષ ભાજપના પડખે રહ્યો છે. જનાધાર માટે TRS અને કોંગ્રેસ વચ્ચે હોડ છે. તેથી TRSને કોંગ્રેસની પડખે રહી પોતાનો જનાધાર ગુમાવવાનું પોસાય નહીં. તે જ રીતે સપા અને બસપા કોંગ્રેસનો સાથે જોડાવા ઈચ્છતા નથી. કોંગ્રેસ આ રાજકીય ગૂંચને ઉકેલી શકે તે એક પ્રશ્ન છે. સવાલ એ પણ છે કે શું કોંગ્રેસ 2019ની ચૂંટણીમાં ભાજપને સૌથી મોટા પક્ષ તરીકે ઉભરતા રોકી શકશે ખરી ? જો જવાબ ના હોય તો, કોંગ્રેસ કયા આધારે વૈકલ્પિક જૂથ રચવાની સત્તા કે અધિકૃતતા ધરાવે છે ? 2018ના અંતે યોજનારી ચૂંટણીઓમાં કોંગ્રેસ કર્ણાટક જાળવી રાખે અને મધ્યપ્રદેશ, છત્તીસગઢ, રાજસ્થાન અને મિઝોરમમાંથી કમ સે કમ બે રાજ્યોમાં જીતે તો હજુ પણ આ ચિત્ર બદલાય.